BCP ปรับสูตร E20 บุกตลาดฯช่วงคลายล็อก ลุ้นดีมานด์พุ่งรับรัฐกระตุ้น “ท่องเที่ยว”
BCP ปรับสูตร E20 บุกตลาดฯช่วงคลายล็อก ลุ้นดีมานด์พุ่งรับรัฐกระตุ้น "ท่องเที่ยว"
BCP ปรับสูตร E20 บุกตลาดฯช่วงคลายล็อก ลุ้นดีมานด์พุ่งรับรัฐกระตุ้น "ท่องเที่ยว"
18 มิ.ย. 2563

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า บริษัทพัฒนาผลิตภัณฑ์แก๊สโซฮอล์ E20 S EVO ซึ่งเป็นเทคโนโลยีใหม่ ที่ทำให้เครื่องยนต์เผาไหม้สะอาดขึ้น 100% และมีอัตราเร่งเครื่องสูงขึ้นอยู่ที่ 56% โดยการปรับสูตรน้ำมันใหม่ ถือเป็นการสร้างความสุขตอบแทนให้กับผู้บริโภคหลังโควิด-19 คลี่คลายลง ซึ่งได้เริ่มจำหน่ายผ่านสถานีบริการน้ำมัน 1,200 แห่งทั่วประเทศแล้ว และเชื่อว่าจะช่วยเพิ่มยอดขายน้ำมันให้กับบางจากฯด้วย
อย่างไรก็ตาม การปรับสูตรแก๊สโซฮอล์ E20 S EVO ยังเป็นการสนับสนุนนโยบายภาครัฐที่เตรียมประกาศให้น้ำมันแก๊สโซฮอล์ E20 เป็นน้ำมันเกรดพื้นฐานกลุ่มเบนซิน ในอนาคต ขณะที่บางจากฯวางเป้าในอนาคตจะเหลือหัวจ่ายน้ำมันหลัก กลุ่มเบนซิน คือ แก๊สโซฮอล์ E20 S EVO และแก๊สโซฮอล์ 95 ส่วนกลุ่มดีเซล จะเหลือดีเซล B10 ,ดีเซล B7 และดีเซลพรีเมียม ซึ่งจะเป็นการลดภาระการลงทุนหัวจ่ายน้ำมัน เพราะปัจจุบัน ประเทศไทยน่าจะเป็นประเทศเดียวในโลกที่สถานีบริการน้ำมันมีหัวจ่ายน้ำมันมากถึง 10 ผลิตภัณฑ์
สำหรับภาพรวมความต้องการใช้น้ำมันในช่วง 4 เดือนแรกของปีนี้ลดลงไปราว 8-9% แต่การใช้น้ำมันแก๊สโซฮอล์ 95 และ E20 ลดลงน้อยว่าตลาด โดยการใช้ E20 ลดลงไปราว 4-5% เท่านั้น ขณะที่บางจากฯมีการขายแก๊สโซฮอล์ E20 ผ่านสถานีบริการน้ำมันในสัดส่วน 25% ของยอดขายน้ำมันกลุ่มเบนซิน สูงกว่าตลาดทั่วไปที่มีการจำหน่ายในสัดส่วน 22-23%
ขณะนี้ความต้องการใช้น้ำมันผ่านสถานีบริการน้ำมันนับว่าฟื้นตัวได้เร็วกว่าคาด หลังจากการบริโภคลดลงไปในช่วงที่รัฐบาลออกมาตรการเข้มเพื่อสกัดกั้นการแพร่ระบาดของเชื้อไวรัสโควิด-19 ทำให้ยอดการใช้ลดลงมากราว 20% ในช่วงเดือน เม.ย. ก่อนจะค่อย ๆ ฟื้นตัวหลังจากที่รัฐบาลเริ่มผ่อนคลายมาตรการล็อกดาวน์ โดยในเดือน พ.ค.และ มิ.ย. ยอดการใช้ลดลงไปเพียง 7-8% และ 5-6% ตามลำดับ และคาดว่ายอดขายน้ำมันในช่วงครึ่งปีหลังจะกลับมาฟื้นตัวมากขึ้นจากมาตรการกระตุ้นการท่องเที่ยวของรัฐบาล และราคาน้ำมันที่ยังอยู่ระดับต่ำ
“การบริโภคน้ำมันในสถานีบริการน้ำมันกลับมาเร็วกว่าที่คาด โดยเดือนมีนาหายไปประมาณ 10% เดือนเมษาหายไปประมาณ 20% เดือนพฤษภากลับมาแล้ว หายไปประมาณ 7-8% เดือนนี้ผ่านไปครึ่งเดือนหายไปประมาณ 5-6% เทียบกับเดือนเดียวกันของปีก่อนหน้า ทั้งนี้มองว่าเดือนกรกฎาคม เริ่มมีเที่ยวทั่วไทย เที่ยวปันสุข และคนอาจจะใช้รถส่วนตัวมากขึ้น เดินทางใช้รถสาธารณะน้อยลงก็จะเป็นผลดีต่อการขายน้ำมัน ราคาน้ำมันที่ค่อนข้างต่ำก็จะเป็นปัจจัยบวกอีกอย่างหนึ่ง” นายชัยวัฒน์ กล่าว
 